b'\n_START_ARTICLE_\nHendrick ter Brugghen\n_START_PARAGRAPH_\nHendrikas Terbriugenas (ol. Hendrick ter Brugghen arba Hendrick Terbrugghen, 1588\xc2\xa0m. \xe2\x80\x93 1629 m. lapkri\xc4\x8dio 1 d.)\xc2\xa0\xe2\x80\x93 oland\xc5\xb3 XVII a. baroko tapytojas, Utrechto karavad\xc5\xbeistas.\n_START_SECTION_\nBiografija\n_START_PARAGRAPH_\nHendrikas Jansonas Terbriugenas gim\xc4\x97 1588 m., tikriausiai Hagoje ar Deventeryje. Beveik n\xc4\x97ra \xc5\xbeini\xc5\xb3 apie jo jaunyst\xc4\x99. 1591 m. t\xc4\x97vai persikraust\xc4\x97 \xc4\xaf Utrecht\xc4\x85. Manoma, kad 13 m. b\xc5\xabdamas Terbriugenas \xc4\xafstojo mokintis \xc4\xaf Abraham Bloemaert dirbtuves. Abraham Bloemaert tuo metu propagavo manieristin\xc4\xaf stili\xc5\xb3 su dar vienu \xc4\xaftakingu Utrechto dailininku Joachim Wtewael. Apie 1607 m. Terbriugenas i\xc5\xa1vyko mokytis \xc4\xaf Italij\xc4\x85. Prie\xc5\xa1 tai, tik\xc4\x97tina, atliko karin\xc4\x99 tarnyb\xc4\x85. Kaip menininkas, Terbriugenas tikriausiai subrendo Romoje, kur persi\xc4\x97m\xc4\x97 Karavad\xc5\xbeo stilistikos \xc4\xaftaka. 1614 m. Terbriugenas per Milan\xc4\x85 ir \xc5\xa0veicarij\xc4\x85 gr\xc4\xaf\xc5\xbeo \xc4\xaf Utrecht\xc4\x85 iki 1615 m. Terbriugenas buvo ankstyviausiu reik\xc5\xa1mingu Olandijos karavad\xc5\xbeistu, parvykusiu i\xc5\xa1 Italijos. V\xc4\x97liau, kartu su Gerrit van Honthorst ir Dirck van Baburen, suformavo svarbiausi\xc5\xb3 Utrechto karavad\xc5\xbeist\xc5\xb3 trijul\xc4\x99. 1616 ar 1617 m. \xc4\xafstojo \xc4\xaf Utrechto \xc5\xa0v. Luko dailinink\xc5\xb3 gildij\xc4\x85._NEWLINE_1620 m. dokumentuotas pirmasis Terbriugeno darbas. Gali b\xc5\xabti, kad apie 1620 m. jis v\xc4\x97l lank\xc4\x97si Italijoje. Didel\xc4\x99 dal\xc4\xaf Terbriugeno k\xc5\xabrybos sudaro religiniai paveikslai. To meto Utrechte buvo ry\xc5\xa1ki katalik\xc5\xb3 \xc4\xaftaka. Oficialiai katalikyb\xc4\x97s aprai\xc5\xa1kos protestanti\xc5\xa1koje Olandijoje buvo suvar\xc5\xbeytos, visgi Terbriugenas gaudavo u\xc5\xbesakym\xc5\xb3 religiniams paveikslams i\xc5\xa1 katalik\xc5\xb3, nors pats buvo \xc4\xafsitikin\xc4\x99s protestantas. Hendrikas Terbriugenas mir\xc4\x97 1629 m. lapkri\xc4\x8dio 1 d. Utrechte. Palaidotas Buurkerk ba\xc5\xbeny\xc4\x8dioje. Po mirties Terbriugenas beveik buvo u\xc5\xbemir\xc5\xa1tas. Iki XX a. jis buvo beveik neminimas ir netyrin\xc4\x97tas meno istorik\xc5\xb3. Dailininku prad\xc4\x97ta dom\xc4\x97tis tik XIX a. viduryje, prad\xc4\x97jus augti Karavad\xc5\xbeo autoritetui. Du Terbriugeno paveikslai \xe2\x80\x9e\xc5\xa0v. Mato pa\xc5\xa1aukimas\xe2\x80\x9c rodo ry\xc5\xa1kias s\xc4\x85sajas su tos pa\xc4\x8dios temos Karavad\xc5\xbeo garsiuoju paveikslu Romos San Luigi dei Francesi ba\xc5\xbeny\xc4\x8dios Contarelli koply\xc4\x8dioje.'